অহা ফেব্ৰুৱাৰী মাহতে অসমৰ পৰা ৰাজ্যসভালৈ প্ৰতিনিধিত্ব কৰিবৰ বাবে তিনিখন আসনৰ বাবে অনুষ্ঠিত হব নিৰ্বাচন। সমাগত নিৰ্বাচন সম্পৰ্কে চিন্তা চৰ্চা, ৰাজনৈতিক সমীকৰণে সংবাদ শিৰোনামা লাভ কৰাৰ সময়তে প্ৰাসংগিক কিছু কথা ইয়াত আলোচনা কৰিবলৈ বিচৰা হৈছে।
কিন্তু আমাৰ অসম বা উত্তৰ-পূৰ্বাঞ্চলত যোগ্য ব্যক্তি ভালেকেইজন আছে । বিশিষ্ট অৰ্থনীতিবিদ্ ডঃ জয়ন্ত মাধৱ, কটন মহাবিদ্যালয়ৰ প্ৰাক্তন অধ্যক্ষ দিলীপ কাকতি আদিৰ দৰে বিচাৰি চালে ভালেকেইজন ব্যক্তিয়েই ৰাজ্যসভালৈ মনোনীত হবৰ উপযুক্ত আৰু যোগ্য । এইসকলৰ দৰে ব্যক্তিয়ে সুবিধা পালে প্ৰকৃত মঞ্চত অঞ্চলটোৰ বিভিন্ন গুৰুত্বপূৰ্ণ বিষয় উপস্হাপন কৰি এক গঠনমূলক পৰিৱেশ সৃষ্টি কৰাৰ লগতে কেন্দ্ৰীয় চৰকাৰৰ নীতি-নিৰ্ধাৰন প্ৰক্ৰিয়াক প্ৰভাৱিত কৰি সামগ্ৰিকভাৱে অঞ্চলটোৰ উন্নয়নত অৰিহনা যোগাব পাৰে । কিন্তু মূলকথাটো হ'ল নতুন দিল্লীত এই ধৰণৰ বিষয়ত আৱাজ উঠাব পৰা দল-সংগঠন বা ব্যক্তি আমাৰ মাজত আছেনে ? কোনোবাই এনে একোটা বিষয় লৈ কেতিয়াবা মূৰ ঘমাবনে ?
ৰাজ্যসভালৈ মন মেলি থকা তোমালোকৰ প্ৰাৰ্থী জন কিমান যোগ্য । তেওঁৰ অসমৰ সাম্প্ৰতিক সমস্যা বা সংকটৰ ওপৰত অধ্যয়ন আছেনে ? অসমৰ কথা বলিষ্ঠভাৱে সংসদত উপস্হাপন কৰিব পাৰিবনে ? দিল্লীৰ মছনদত বুকু ডাঠ কৰি অসমৰ স্বাৰ্থৰ হকে কাম কৰিব পাৰিবনে ?
এটা কথা অস্বীকাৰ কৰি লাভ নাই যে ৰাষ্ট্ৰীয় ৰাজনীতিত আমাৰ অসম বা উত্তৰ-পূৰ্বাঞ্চল প্ৰভাৱহীন । স্বয়ং প্ৰধান মন্ত্ৰীয়েই অসমৰ প্ৰতিনিধি-কথাষাৰ শুনিবলৈ যিমান শুৱলা সিমানেই অৰ্থহীন, সেয়া যোৱ এটা দশকৰ অভিজ্ঞতাৰ পৰা সকলোৱে একেমুখে স্বীকাৰ কৰিব । বিগত দশকত অসমৰ পৰা এজনো কেবিনেট পৰ্যায়ৰ কেন্দ্ৰীয় মন্ত্ৰী নাই । উত্তৰ পূৱৰ ৰাজ্য কেইখনে দেশৰ কেন্দ্ৰীয় মন্ত্ৰীসভাত সংখ্যাৰ জোৰৰ অভাৱতে শক্তিশালী পদ লাভ কৰিবলৈ অক্ষম হৈ থকাটো এক চিন্তনীয় বিষয়েই ।
অনাগত সময়ৰ ৰাজ্য সভাৰ নিৰ্বাচনত এনেবোৰ প্ৰশ্নৰ উত্তৰৰ সন্ধানেই আমি কৰিব লাগিব। আৰু হৰ্ছ ট্ৰেডিঙৰ দৰে গণতান্ত্ৰিক পৰম্পৰাত ছেকা লগোৱা ঘটনাও এইবাৰো সংবাদ মাধ্যমে আশংকা কৰাৰ দৰেই চাগৈ প্ৰত্যক্ষ কৰিব লাগিব। এনেবোৰ ঘটনাক সুক্ষ্ম পৰ্যবেক্ষন কৰি অনাগত সময়ত ৰাজ্য সভাৰ সাংসদ নিৰ্বাচনৰ ক্ষেত্ৰত ৰাজনৈতিক অধিক দায়বদ্ধ ও নিকা কৰি তুলিবলৈ সাধাৰণ ৰাইজেই বাধ্য কৰিব লাগিব।
